**Kysymyksiä kunta- ja aluevaalipaneeleihin 2025***Tässä kysymysehdotuksia vaalipaneeleihin, joita järjestätte itse tai joissa olette esim. yleisönä mukana. Hyödyntäkää kysymyksiä haluamallanne tavalla, vapaasti ja improvisoiden!*

1. **Mitkä on mielestäsi kolme suurinta lasten ja nuorten hyvinvointiin liittyvää ilon aihetta kunnassamme/hyvinvointialueellamme tällä hetkellä?**
2. **Mitkä ovat mielestäsi kolme suurinta lasten ja nuorten hyvinvoinnin haastetta kunnassamme/hyvinvointialueellamme tällä hetkellä?**
3. **Valitse äsken kertomistasi haasteista mielestäsi se, mihin pitäisi tarttua ensimmäiseksi ja mitä asialle olisi mielestäsi tehtävä?**
4. Valtiolla, kunnilla ja hyvinvointialueilla on velvoite kunnioittaa, suojella ja toteuttaa ihmisoikeuksia ja perusoikeuksia. Lasten hyvinvoinnille YK:n lapsen oikeuksien sopimus on erityisen merkittävässä roolissa. **Miten varmistaisit lapsen oikeuksien sopimuksen tehokkaamman toimeenpanon kuntamme/hyvinvointialueemme päätöksenteossa?**
5. Lapset ja nuoret ovat tärkeitä tiedontuottajia heitä koskevassa päätöksenteossa ja palvelujen kehittämisessä. **Mitä tekisit valtuutettuna varmistaaksesi, että lapsilta ja nuorilta kerättyä tietoa hyödynnetään kuntamme/hyvinvointialueemme päätöksenteossa nykyistä paremmin?**
6. Verkostomainen perhekeskus on keino koota lasten, nuorten ja perheiden palvelut yhteen perhelähtöisesti. **Miten perhekeskuskehittäminen on alueellamme mielestäsi edennyt ja miten kuntien, hyvinvointialueiden ja kolmannen sektorin yhteistyötä olisi vielä parannettava, että lasten, nuorten ja perheiden saama tuki ja apu olisi helposti ja kynnyksettömästi heidän saatavillaan?**
7. Järjestöillä ja yhdistyksillä on merkittävä rooli kuntien ja hyvinvointialueiden asukkaiden hyvinvoinnin tukemisessa. Esim. MLL järjestää kunnassamme/alueellamme xxxx toimintoja, jotka edistävät lasten, nuorten ja perheiden hyvinvointia, terveyttä ja osallisuutta. **Miten turvaisit järjestöjen ja yhdistysten toimintaedellytykset kunnassamme/hyvinvointialueellamme nyt ja jatkossa?**
8. Elinkustannukset ovat nousseet ja yhdessä viimeaikaisten sosiaaliturvaleikkausten kanssa monet perheet ovat ajautuneet taloudellisesti hyvin tiukoille. Myös lapsiperheköyhyys on lisääntynyt ja syventynyt hälyttävästi. **Mitä keinoja kunnallamme/alueellamme olisi tulla vastaan perheitä, joiden taloudellinen tilanne on haastava?**
9. Edelliseenkin liittyen….Lasten ja nuorten harrastusten kustannukset ovat kasvaneet, mikä on lisännyt eriarvoisuutta harrastusmahdollisuuksissa. **Miten kunnassamme/alueellamme voitaisiin kehittää ja edistää harrastustoimintaa niin, että kaikille lapsille ja nuorille löytyisi mieluisa ja perheen taloudelliseen tilanteeseen mahdollinen harrastus?** (Jos toiminnassa jo esim. harrastamisen Suomen malli, miten sitä voidaan kehittää edelleen, jotta tavoittaisi kaikki toimintaan halukkaat lapset ja nuoret)
10. Nuorten mielenterveyteen ja siihen liittyvän tuen ja palvelujen saatavuuteen liittyy suuria huolia? Nuoret toivovat, että palveluissa heitä kuunnellaan, kohdataan kiireettömästi ja luottamuksellisesti. Nuorille tärkeää on työntekijän aidosti ymmärtäväinen asenne. **Mitä kunnassa / hyvinvointialueella voidaan tehdä nuorten mielenterveyden hyväksi? Mihin asiaan tulisi tarttua ensin?**
11. **Kuntapaneeliin:** Oppiminen ja hyvinvointi ovat aiempaa eriytyneempää ja koulutuksellinen tasa-arvo on heikentynyt. Oppimistulokset ovat heikentyneet jo pidemmän aikaa. Nuoret itse pitävät koulutukseen panostamista tärkeänä. **Miten edistäisit kunnassa koulutuksellista tasa-arvoa ja mitä tulisi tehdä, että oppimistulokset paranisivat?**

**Aluevaalipaneeliin:** Opiskeluhuollossa on suuria alueellisia ja kuntakohtaisia eroja. Monin paikoin henkilöstövoimavarat ovat riittämättömät. **Miten varmistetaan se, että oppilaat pääsevät nopeasti ja joustavasti kouluterveydenhoitajan, -lääkärin, - psykologin ja -kuraattorin vastaanotolle?**

1. Monet aikamme kriisit ovat heijastuneet myös lasten ja nuorten turvallisuuden tunteeseen ja tulevaisuususkoon. **Millä keinoin lasten ja nuorten turvallisuuden tunnetta ja tulevaisuususkoa voitaisiin vahvistaa esimerkiksi kouluissa, oppilaitoksissa, sote-palveluissa, nuorisotyössä ja eri vapaa-ajan toiminnoissa?**
2. **Jos saisit mainostaa kuntaasi/hyvinvointialuettasi perheille ja houkutella heitä muuttamaan kuntaanne/alueellenne,** **millaiseen mainoslauseeseen kiteyttäisit kuntanne lapsi- ja perheystävällisyyden?** Mahdollisimman konkreettisia nostoja 😊